เฟ้นหาเมนูอาหารแห่งอนาคต โอกาสที่ไทยแสดงศักยภาพในการเป็นครัวแห่งอนาคตของโลกต่อผู้นำ APEC
นายอนุชา นาคาศัย รัฐมนตรีประจำสำนักนายกรัฐมนตรี กล่าวถึงการจัดกิจกรรม Plate to Planet Festival จานนี้เพื่อสิ่งแวดล้อม ที่ลานหน้าศูนย์การค้าเซ็นทรัลเวิร์ด ว่า ประเทศไทยมีความมั่นคงทางอาหารสูง ที่สามารถใช้บทบาทของการเป็นประธานการประชุมเอเปค เพื่อส่งเสริมให้ไทยที่เป็นแหล่งอาหารของโลก โดยเฉพาะอาหารแห่งอนาคตที่กำลังเป็นเทรนของโลก ทั้งเรื่องสุขภาพและความยั่งยืนของโลก เพื่อให้ประเทศได้ประโยชน์ กรมประชาสัมพันธ์เห็นโอกาสอันดีที่คนไทยจะได้เเสดงศักยภาพให้ทั่วโลกได้รับรู้ จึงจัดกิจกรรมนี้ที่เป็นการนำเสนอของคนรุ่นใหม่ที่มีการประกวดเฟ้นหาเมนูอาหารอนาคตจากผู้ประกวดกว่า 2,000 ทีม และได้คัดเหลือเพียง 21 ทีมสุดท้าย ผ่านการแข่งขันประลองฝีมือทำอาหาร ตัดสินโดยเชฟและนักชิมระดับมิชลิน ซึ่งหลังกิจกรรมวันนี้ ก็จะได้ทีมผู้ชนะเพื่อคว้าเงินรางวัลมูลค่าสูงสุด 1 ล้านบาท ในฐานะที่ไทยเป็นเขตเศรษฐกิจหนึ่งในเอเปคและจะมีประเทศที่เข้ามาประชุมในไทย ซึ่งเป็นมหาอำนาจทางเศรษฐกิจของโลก จึงเป็นโอกาสนำเสนอสิ่งดีๆ ที่ไทยมีนำเสนอให้เกิดประโยชน์สูงสุด เพื่อเป็นฐานเศรษฐกิจอีกทางหนึ่ง ขณะที่เมนูอาหารจากผู้เข้ารอบทั้ง 21 ทีมอยู่ระหว่างการประสานฝ่ายพิธีการ เพื่อนำเมนูอาหารชนะเลิศ นำไปเป็นเมนูเลี้ยงรับรองผู้นำเอเปค รวมถึงสื่อมวลชนจากทั่วโลกที่จะเข้ามา ได้นำเสนอเมนูอาหารของไทยต่อสายตาชาวโลกต่อไปรัฐมนตรีประจำสำนักนายกรัฐมนตรี ยังกล่าวด้วยว่า มูลค่าอาหารทั้งโลกสูงถึง 300 ล้านล้านบาท เฉพาะอาหารแห่งอนาคตมีมูลค่าถึง 1.6 ล้านล้านบาท และมีการอัตราการเติบโตสูงกว่าเศรษฐกิจทุกชนิด ซึ่งเป็นโอกาสที่ประเทศไทย จะได้นำเสนอเมนูอาหารอนาคตต้อนรับผู้นำ APEC ทั้ง 21 เขตเศรษฐกิจ เพื่อแสดงให้เห็นถึงศักยภาพของไทยในการเป็นครัวแห่งอนาคตของโลก